མཉམ་མེད་ཇོ་བོ་ཆེན་པོས།ཚེ་འདི་ཡུན་ཐུང་ཤེས་བྱ་རྣམ་གྲངས་མང༌།།ཚེ་ཡི་ཚད་ཀྱང་ཇི་ཙམ་མ་ཤེས་པས།།ངང་པས་ཆུ་ལས་འོ་མ་ལེན་པ་ལྟར།།རང་གི་འདོད་པ་དང་པོར་བླང་བར་གྱིས།།ཞེས་གསུངས་པ་བཞིན།གཞི་རིམ་སློབ་གྲྭའི་བསླབ་གཞིའི་ནང་དོན་དང་འབོར་ཚད་ནི།སློབ་མའི་ལུས་སེམས་འཚར་ལོངས་ཀྱི་དགོས་མཁོ་དང༌།སྒོ་གསུམ་གྱི་སྤྱོད་པ་བཟང་པོར་འཆོས་ཐབས།མ་འོངས་སློབ་སྦྱོང་དང་ལས་རིགས་ལ་འཇུག་པའི་ནུས་རྩལ་བཅས་ཀྱི་གཙོ་གནད་གསུམ་དམ་འཛིན་གྱིས་གཏན་འབེབས་བྱ་དགོས།དེ་ཡང་གནའ་དེང་གི་རིག་གནས་བསླབ་གཞིར་བླུགས་གང་ཐུབ་བྱེད་པའམ།རྒྱལ་ཁབ་དང་མི་རིགས་གཞན་གྱིས་རང་རང་གི་དགོས་མཁོ་ལྟར་གཏན་འབེབས་བྱས་པའི་བསླབ་གཞི་དང་ལམ་ལུགས་རྗེས་འགེབས་མ་ཡིན་པར།བཙན་བྱོལ་ནང་བོད་མིའི་སློབ་གྲྭ་ཟུར་འཛུགས་བྱས་པའི་གཞི་རྩའི་དམིགས་ཡུལ་བསྒྲུབ་ཐུབ་པ་ཞིག་ངེས་པར་བྱ་དགོས།